นิคมฯไฮเทคท่วมแล้ว คาดAHรายได้หด20%
นิคมฯ ไฮเทค ที่มั่นสุดท้ายกรุงเก่าท่วมแล้ว! AH–KCE หยุดผลิตคาดกดกำไรไตรมาส 4 วูบ SVI ยังผลิต 75%
14 ต.ค. 2554

นิคมฯ ไฮเทค ที่มั่นสุดท้ายกรุงเก่าท่วมแล้ว! AH–KCE หยุดผลิตคาดกดกำไรไตรมาส 4 วูบ SVI ยังผลิต 75%
นาย เย็บ ซู ชวน ประธานและประธานเจ้าหน้าที่บริหาร บริษัท อาปิโก ไฮเทค (AH) ซึ่งตั้งอยู่ในนิคมอุตสาหกรรมไฮเทค จ.พระนครศรีอยุธยา เปิดเผยว่า บริษัทได้หยุดการผลิต และปิดโรงงานชั่วคราว จนกว่าสถานการณ์จะกลับสู่ภาวะปกติ
“น้ำได้ทะลักเข้านิคมฯ แล้ว และได้หยุดจ่ายกระแสไฟฟ้าเพื่อการผลิตแล้ว”
นางวรลักษณ์ องค์โฆษิต กรรมการบริหาร บริษัท เคซีอี อีเลคโทรนิคส์ (KCE) เปิดเผยว่า เคซีอี เทคโนโลยีในนิคมฯ ไฮเทคได้หยุดผลิตเป็นการชั่วคราวและปิดโรงงานตั้งแต่วันที่ 12 ต.ค.ที่ผ่านมาแล้ว
ด้าน บริษัทหลักทรัพย์ เอเชีย พลัส ระบุว่า น้ำที่เข้าท่วมนิคมฯ ไฮเทค จะทำให้ AH รายได้หายไปประมาณ 20-25% ของรายได้รวม แต่การที่ AH มีโรงงานกระจายไปที่อื่นด้วย ช่วยลดความเสี่ยงลงได้บ้างแต่ก็ยังได้รับผลกระทบจากบริษัทรถยนต์หยุดผลิตด้วย
แหล่งข่าว บริษัท เอสวีไอ (SVI) เปิดเผยว่า ขณะนี้เครื่องจักรของบริษัทยังเดินกำลังการผลิตปกติที่ 75% ทั้งในโรงงานที่ 2 และ 3 เนื่องจากสถานการณ์ในนิคมฯ บางกะดี จ.ปทุมธานี ยังปกติ แต่กรณีเลวร้ายสุด หากต้องย้ายเครื่องจักรไปโรงงานที่ 1 คาดกำลังการผลิตจะเหลือเพียง 35-40%
นอกจากนั้น บริษัทยังเชื่อมั่นกำแพงป้องกันน้ำท่วมที่มีถึง 4 ชั้น และบริษัทได้มีมาตรการรองรับ หากน้ำทะลักเมื่อไรก็มีรถรับส่งพนักงานออกจากพื้นที่โรงงานทันที และหากกรณีเลวร้ายอาจให้พนักงานใช้สิทธิลาพักร้อนของปีนี้หรือยืมของปีหน้าด้วย เพื่อให้พนักงานได้รับเงินเดือนอยู่ และกำลังหามาตรการช่วยเหลือพนักงานเพิ่มเติม
“และยังคงเป้ารายได้ปีนี้เช่นเดิมที่รายได้ 1 หมื่นล้านบาท เพิ่มจากปีก่อนที่ 8,000 ล้านบาท สำหรับแผนการซื้อกิจการในยุโรปที่คาดว่าจะสรุปได้ในไตรมาส 3 ต้องชะลอไปก่อน” แหล่งข่าวเปิดเผย